钦定古今图书集成/明伦汇编/官常典/第580卷 > 陈九畴
## 钦定古今图书集成/明伦汇编/官常典/第580卷 > 陈九畴

按《明外史》本传：“九畴，字禹学，曹州人。倜傥多权略。自
为诸生，即习武事。弘治十五年，举进士，除刑部主事。
有重囚越狱，人莫敢撄，九畴挺槊逐得之，遂以武健
名。正德初，录囚南畿，忤刘瑾，谪阳山知县。瑾败，复故
官，历郎中，迁肃州兵备副使。总督彭泽之赂土鲁番
也，遣哈密都督写亦虎仙往，九畴奋曰：‘彭公受天子
命，制边疆，不能身当利害，何但模棱为’？”乃练卒伍，缮
营垒，常若临大敌。写亦虎仙果通贼，番酋速坛满速
儿犯嘉峪关，游击芮宁败死。寻复遣斩巴思等，以驼
马乞和，而阴遗书虎仙及其姻党阿剌思罕儿、失拜
烟答等，俾内应。九畴知贼计，执阿剌思罕儿及斩巴
思付狱，通事毛鉴等守之。鉴等故与通，欲纵去，众番
皆伺隙为变。九畴觉之，僇鉴等。贼失内应，遂拔帐走。
兵部尚书王琼恶泽，并坐九畴失事罪，逮系法司狱。
以“失拜”“烟答”“系死”为罪，除其名。世宗即位，起故官。俄
进陕西按察使。居数月，甘肃总兵官李隆嗾部卒殴
杀巡抚许铭，焚其尸。乃擢九畴右佥都御史，巡抚甘
肃。而按验铭事，诛隆及乱卒首事者。九畴抵镇，言额
军七万馀，存者不及半，且多老弱，请令召募。诏可。嘉
靖三年，速坛满速儿复以二万馀骑围肃州。九畴自
甘州昼夜驰入城射贼，贼多死。已，又出兵击走之。其
分掠甘州者，亦为总兵官姜奭所败。论功，进副都御
史，赉金币。九畴上言：“番贼敢入犯者，以我纳其朝贡，
纵商贩，使得稔虚实也。”写亦《虎仙》逆谋已露，输货权
门，转蒙宠幸，以犯边之寇为来享之宾。边臣怵利害，
拱手听命，致内属番人勾连接引，以至于今。今即不
能如汉武兴大宛之师，亦当效光武绝西域之计。先
后入贡未归者二百人，宜安置两粤。其谋逆有迹者，
加之刑僇，则贼内无所恃，必不复有侵轶。“倘更包含
隐忍，恐河西十五卫所，永无息肩之期也。”事下总制
杨一清，颇采其议。四年春，致仕归。初，土鲁番败遁，都
指挥王辅言速坛、满速儿及牙木兰俱死于炮。九畴
以闻。后二人上表求通贡，帝怪且疑。而番人先在京
师者为蜚语，言肃州之围，由九畴激之。帝益信。会百
户王邦奇讦杨廷和、彭泽，词连九畴。吏部尚书桂萼
等欲缘九畴以倾泽，因请许通贡，而追治九畴激变
状。大学士一清言事已前决。帝不听，逮下诏狱。刑部
尚书胡世宁言于朝曰：“世宁司刑而杀忠臣，宁杀世
宁。”乃上疏为《讼冤》曰：“番人变诈，妄腾谤讟，欲害我谋
臣耳。夫其蓄谋内寇，为日已久。一旦拥兵深入，诸番
约内应，非九畴先几奋僇。且近遣属彝，却其营帐，远
交瓦剌，扰其窟巢。使彼内顾而返，则肃州孤城岂复
能保？臣以为文臣之有勇知兵、忘身殉国者，无如九
畴，宜番人深忌而欲杀也。惟听部下卒妄报，以满速
儿等为已死，则其罪有不免耳。”已，法司具狱，亦如世
宁言。帝卒中萼等言，谪戍极边。居十年，赦还。